ELEBIDERAKO KEXAK ETA ESKAERAK:

Arreta espezializatua. Kardiologia

Osasun arreta euskaraz jaso nahi dut, bere osotasunean, hau da, lehen mailako arretan zein espezializatuan. Zoritxarrez, arreta espezializatua gazteleraz jasotzen dugu gehienetan, eta horregatik hona hemen nire kexa. Hain zuzen ere, kardiologia zerbitzua ez da euskaraz eskaintzen, eta zerbitzu honen berezitasunak hurbiltasuna eskatzen du. Paziente gehienak adinduak dira, bihotz gutxiegitasunak edo kardiopatia iskemikoak jota, horietariko asko egoera larrian. Hizkuntzak hurbiltasun hori errazten du, eta funtsezkoa horrelako zerbitzu batean. Lehenbailehen kardiologia zerbitzua euskaraz eskaintzea eskatzen dut, horretarako aurreikusita dagoen zirkuitua eratuz. Ahozko eta idatzizko harremanak euskaraz nahi ditut, eta hortaz, kardiologoek euren txostenak euskaraz idaztea eskatzen dut, eta ez ahozko harremanetara mugatu. Horrez gain, proba osagarrien txostenak (ekokardiogramak, odol analisiak eta gainontzekoak) euskaraz nahi ditut. Badakit ez dela erraza izango zenbait oztopo gainditzea, baina horretarako beharrezkoak diren giza baliabide eta baliabide teknikoak Debagoieneko ESIak garatu beharko ditu derrigorrez.

Erantzukizuna Debagoieneko ESIarena da: erakundeari dagokio legea betetzea, pazienteon eskubideak errespetatzea eta gure gogobetetzea kontuan hartzea, izan ere osasun arretan pazientea baita ardatza.